L’Udin al zuie une buine partide, ma tal secont timp al patìs la fuarce dal Napoli e al paie cjarononis lis sôs imprecisions in difese.
Il prin timp al è ecuilibrât e salacor e je la scuadre di balon furlane chê che e fâs di plui.
Cun Matos, Thereau e Zapata indenant, la formazion di Delneri e mostre di no vê pôre dai innomenâts aversaris e la ande e je sù par jù chê de partide cu la Juve a Turin, chê dal esordi dal alenadôr di Aquilee.
Il Napoli si poie su lis iniziativis di Martens te corsie centrâl e su chês di Hamisk e Diawara, che però a cjatin su la lôr strade Badu e Fofana. Insigne in atac al è fer e nol cumbine alc e ce, ancje parcè che Danilo e Wague a tegnin bot e no i fasin rivâ riforniments. Cussì ni Reina ni Karnezis a àn masse ce fâ e lis ocasions miôr a son chês dal Udin, a tacâ de conclusion di Zapata ator dal minût numar 18.
Tal secont timp – finalmentri, pai tifôs partenopeus; magari cussì no, par chei furlans – Insigne al tache a movisi, la difese blancje e nere e clope in cualchi ocasion e cussì l’atacant napolitan al sbloche il risultât, suntun cross di Callejon che al mande in crisi la tierce linie furlane. Po al cjape une travierse, al tire ancjemò, ma fûr bersai, e al profite ancje di un erorat di Widmer par firmâ la doplete.
Intun cuart di ore scjars l’Udin si cjate sot di doi goi. Mancul mâl che i blancs e neris a superin in curt il moment di disorientament e a cjatin il gol cun Perica, metût dentri di Delneri al puest di Matos: corner di Kums e colp cul cjâf dal cravuat.
La reazion e je buine, ma no je avonde. Il Napoli al mante il contrôl de bale, l’Udin al piert alc in ordin e gjeometriis cu la jessude di Kums, i ospits a provin a incressi il vantaç cun Mertens e El Kaddouri cence jonzi l’obietîf e i parons di cjase no rivin a dreçâ il risultât.
Cussì pal Udin nol è nissun pont gnûf, al è un piçul pas indaûr in graduatorie, ma a son ancje elements positîf in tiermins tecnics, tatics e agonistics.
La prossime partide e sarà in trafierte: a Casteddu/Cagliari domenie ai 27 di Novembar.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn